Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 8775

1. cikk E melléklet alkalmazásában: – „európai parlamenti választások”: az európai parlamenti képviselők közvetlen, és általános választása az Európai Parlament képviselőinek közvetlen és általános választójog alapján történő választásáról szóló 1976. szeptember 20-i okmány (HL L 278. szám, 1976.10.8., 5. o.) rendelkezéseivel összhangban; – „választási terület”: annak az új tagállamnak a területe, amelyben a fent említett okmánnyal összhangban, annak keretén belül, az adott állam választójogi jogszabályaival összhangban az adott állam polgárai az Európai Parlament tagjait megválasztják; – „tagjelölt állam”: olyan új tagállam, amely e szerződés hatálybalépése előtt e jegyzőkönyvvel összhangban európai parlamenti választásokat tart; – „lakóhely szerinti tagjelölt állam”: az a tagjelölt állam, amelyben egy uniós polgár lakóhellyel rendelkezik, de amelynek nem állampolgára, – „honosság szerinti tagállam” azt a tagállamot jelenti, amelynek az uniós polgár állampolgára; – „aktív választójoggal rendelkező közösségi választópolgár”: minden olyan uniós polgár, aki az e melléklettel összhangban a lakóhelye szerinti tagjelölt államban az európai parlamenti választásokon választásra jogosult; – „passzív választójoggal rendelkező közösségi választópolgár”: minden olyan uniós polgár, aki az e melléklettel összhangban a lakóhelye szerinti tagjelölt államban az európai parlamenti választásokon passzív választójoggal rendelkezik; – „választói névjegyzék”: egy adott választókerületben vagy településen az összes választásra jogosult személyről készített hivatalos nyilvántartás, amelyet a lakóhely szerinti tagjelölt állam választójogi jogszabályai alapján az illetékes hatóság állított össze és tart napra készen, vagy a népesség-nyilvántartás, amennyiben az jelzi a választásra való jogosultságot; – „referencia-időpont”: az a nap vagy azok a napok, amelyeken az uniós polgárnak a lakóhelye szerinti tagjelölt állam joga szerint az adott államban való választásra és a választásokon jelöltként való részvételre vonatkozó követelményeknek eleget kell tennie; – „hivatalos nyilatkozat”: az érdekelt személy által tett olyan nyilatkozat, amelynek bármilyen valótlansága az alkalmazandó nemzeti jog szerint büntetést vonhat maga után.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes